作者:元稹
標題:青雲驛
內容:岧嶢青雲嶺，下有千仞溪。裴回不可上，人倦馬亦嘶。願登青雲路，若望丹霞梯。謂言青雲驛，繡戶芙蓉閨。謂言青雲騎，玉勒黃金蹄。謂言青雲具，瑚璉雜象犀。謂言青雲吏，的的顏如珪。懷此青雲望，安能複久稽。攀援信不易，風雨正淒淒。已怪杜鵑鳥，先來山下啼。才及青雲驛，忽遇蓬蒿妻。延我開蓽戶，鑿竇宛如圭。逡巡吏來謁，頭白顏色黧。饋食頻叫噪，假器仍乞醯。向時延我者，共舍藿與藜。乘我牂牁馬，蒙茸大如羝。悔為青雲意，此意良噬臍。昔遊蜀門下，有驛名青泥。聞名意慘愴，若墜牢與狴。雲泥異所稱，人物一以齊。複聞閶闔上，下視日月低。銀城蕊珠殿，玉版金字題。大帝直南北，群仙侍東西。龍虎儼隊仗，雷霆轟鼓鼙。元君理庭內，左右桃花蹊。丹霞爛成綺，景雲輕若綈。天池光灩灩，瑤草綠萋萋。眾真千萬輩，柔顏盡如荑。手持鳳尾扇，頭戴翠羽笄。雲韶互鏗戛，霞服相提攜。雙雙發皓齒，各各揚輕袿。天祚樂未極，溟波浩無堤。穢賤靈所惡，安肯問黔黎。桑田變成海，宇縣烹為齏。虛皇不願見，雲霧重重翳。大帝安可夢，閶闔何由躋。靈物可見者，願以諭端倪。蟲蛇吐雲氣，妖氛變虹霓。獲麟書諸冊，豢龍醢為臡。鳳凰佔梧桐，叢雜百鳥棲。野鶴啄腥蟲，貪饕不如雞。山鹿藏窟穴，虎豹吞其麛。靈物比靈境，冠履寧甚睽。道勝即為樂，何慚居稗稊。金張好車馬，於陵親灌畦。在梁或在火，不變玉與鵜。上天勿行行，潛穴勿淒淒。吟此青雲諭，達觀終不迷。